  Виталий Пронин 26-тӥ декабре Кун Кенешлэн сессиез ортчиз. Депутатъёслы но ведомствоослэн кивалтӥсьёссылы вазиськонэн потӥз Удмуртилэн Тӧроез Александр Соловьев, шаермес 2017-тӥ арын азинтонъя ужпумъёс пуктӥз. 29-тӥ августэ Юкаменск ёросысь Шафеево гуртын усьтӥськиз выль ФАП.Аналтэм 212 сюрс гектарез кизёноАлександр Соловьев пусъемъя, 2016-тӥ арын Удмуртия азинскон сюресаз эшшо одӥг бадӟым вамыш лэсьтӥз. Кылсярысь, туэ шаерамы кыскыны быгатӥмы ог 85 миллиард манет тыр инвестициос. 2017-тӥ арын та лыдпусэз тыршоно 90 миллиардозь вуттыны, шуэ Тӧро.Ужано моногородъёсын улонэз ӟечомытон бордын. Моногородъёсты азинтонъя федерал  фондэ 2017-тӥ арын куриськонъёс ыстоно. Соку Сарапул, Вотка, Глазов городъёсы федерал бюджетысь уксё кыскыны луонлык кылдоз.Лэсьтӥськон, промышленность, энергетика, гурт удысъёс азинскыны мед быгатозы шуыса, республикалэн бюджетысьтыз 1 сюрс 700 предприятилы юрттэт сётыны пӧрмиз. Субсидиос азьланяз но луозы. Бадӟым саклык висъяськоз импортозамещениен вырисьёслы.Асьмемыз асьмеос сюдыны быгатӥськом. Туэ 17 сюрс скаллы инты лэсьтэмын. Гуртын таӵе зол пуктӥськонэз ӧм адӟылэ на. Адямиос ужаны дасесь, шуэ А. Соловьев. Туэ 743 сюрс тонна йӧл люкаськоз. Чакламын вал 750 сюрс тонна кыскыны. 2017-тӥ арлы ужпум пуктэмын: кысконо 765 сюрс тонна йӧл. Но со понна басьтӥськоно аналтэм музъемъёсты гырон-кизён борды. Асьмелэн ог 212 сюрс гектар вылын жаг будэ. Вань гыроно-кизёно бусыос пӧлысь со 15 процентэз. Со музъемъёсын кӧня пудо сиён дасяны луоно. Соин ик матысь толэзь ӵоже Гурт удысъя но сиён-юонъя министерство ёросъёсын ӵош бусыоссэс паськытатонъя план лэсьтыны кулэ.Калыклэн гуртын ужаны но улыны мылкыдыз медло шуыса, улон-вылонэз умоятон сярысь сюлмаськоно. Гуртъёсысь 56 процентэз культурая юртъёс тупатъямез-выльдэмез кулэ каро. Правительстволы вазиськемын укноосты но липетъёсты вошъян ужез ӝоггес ортчытыны.2017-тӥ арлы Удмуртилэн Сюрес фондаз ог 5,5 миллиард манет люкаськыны кулэ. Чакламын 49 иськем выль сюрес кисьтыны. Уноез соос пӧлысь - гуртъёсын. Со сяна, 69 иськем сюресэз тупатъялозы. Муниципал кылдытэтъёслы субсидия висъяськоз  сюресъёссэс лэсьтыны. Жаляса верано, сюрес лэсьтӥсьёс туэ 600 миллион манетэз уже кутыны ӧз быгатэ. Та коньдонэз берен берыктоно. Азьланяз таӵе учыръёс медаз луэ ни, чурыт вераз Тӧро.Усьтӥськоз 4 школаТуэ ӝутэмын 615 квадрат метр улон инты. Кылем арын сярысь, со 5,3 процентлы уногес. «Егитъёслы квартира» программая висъямын 141,5 миллион манет, 566 семья улон интызэ умоятыны субсидия басьтӥз ни.Со сяна, куашкан калэ вуэм коркаосын улӥсьёсты интыянъя уж мынэ. 173 адями выль но шуныт квартираосы выжиз ни. 2017-тӥ арын программа йылпумъяське. Соин ик А. Соловьев куриз: пуктӥськон ужез малпаськыса лэсьтоно, нокин ӝоже медаз кыльы.Жаляса верано, берло дыре йылӥзы пӧяськеме кылем дольщикъёс. Тужгес но секыт югдуре шедемын Иж городын но Дэри ёросын пуктӥськись коркаосы квартираос басьтэм муртъёс. Правительстволы матысь дыре ик малпаськоно, кызьы югдурысь потоно, маин но кызьы адямиослы юрттоно, шуиз А. Соловьев.Со дыре ик вунэтоно ӧвӧл мукет пуктӥськон объектъёсты. Шаерысьтымы школаосын 28 сюрс пинал 2-тӥ сменаын дышетске. Ваньмыз пӧлысь со 17 процентэз. Матысь дыре соос но ӵукнаысен дышетскыны кулэ ини. Выль дышетскон интыос кылдытон сярысь федерал программая Ижысь «Столичный» микрорайонын али ӝутӥське 825 интылы чаклам школа. Городын эшшо одӥг школа пуктӥське. Со сяна, лэсьтӥськон ужъёс мытэмын Можгалан но Алнашын. Та школаос усьтӥськыны кулэ вуоно арын.Экономикаын кризис ке но, спортлэсь инъетсэ юнматыны пӧрмиз. Кылсярысь, Эграын куас база лэсьтэмын, Сарапул ёросысь Сигаевоын ӝужаз стадион, выльдэмын Ижысь «Торпедо» стадион. Азьланяз школа котырысь стадионъёсты лэсьтон борды кутсконо. Вуоно арын 3-зэ ке но усьтоно. Со сяна, Ижысь Калашников проспектын Единоборствоосъя дворец ӝутонъя ужъёсты азинтоно.3 аресозь нылпиосты садъёсы интыяны пӧрмытӥмы, но табере покчиоссэ интыян сярысь сюлмаськоно. Та ласянь Правительстволэсь ӵектонъёссэ возьмасько, шуиз А. Соловьев.Кылдоз 22 ФАПТазалыкез эмъян удысэз азинтон вылысь шаерамы туэ ӝутэмын 25 фельдшер-акушер пункт. Усьтӥськизы соос 22 ёросын, 2-ез - Ижын. Вуоно арын чакламын эшшо 16 ёросын 22 фельдшер-акушер пункт усьтыны. Соин валче котькуд ёросын ФАП улэ висъяно музъемез чакланы, кулэезъя документъёс лэсьтыны косэмын.Берло 10 ар ӵоже туэ нырысьсэ рос-прос выльдэмын «скоройёс». Басьтэмын 106 машина. Быдэс паркез учконо ке, со ӝыныез луэ. Вуоно арын но та ужез азинтоно.Шаерамы кулӥсьёслэн лыдзы кулэсме. Туэ, кулӥсьёс сярысь, 2 сюрс 40 пиналлы уногес вордскемын. Котьма ке но буйгатскыны уг яра. Тазалыкез утён удысын азинтӥське вылӥ технологиосты кутон. Соя 3 сюрс 732 мурт юрттэт басьтӥз ни. Озьы тужгес секыт висисьёсты бурмытыны, улонзэс капчиятыны пӧрмиз.  Вуоно арын та удысэз эшшо но юнматоно. Озьыен,  шаермылэн палэназ потатэк но,  уногес адями эмъяськыны быгатоз.Со сяна, 2017-тӥ ар сӥземын луоз лек пыктосъёсты алонлы но соосын нюръяськонлы.Туэ 11 толэзь ӵоже шаермылэн бюджетаз промышленность но мувӧй кыскон удысын ужась предприятиослэсь ватсаса лыктӥз 5 миллиард манет. Та шӧдскымон юрттэт сётӥз. Кадръёсты кулэстэмен, шыръяны луиз 1 миллиард манет. Расходъёсты чакланъя, доходъёсты йылтонъя эшшо ужано на. Азьланяз но кун но муниципал служащийёсты кулэстон сярысь малпаськоно. Ог 10 процентлы шымыртӥськоно на.Туэ ведомствоослэсь но министерствоослэсь ужамзэс нимысьтыз эскеризы. Вуоно арын но сыӵе ик эскерон радъямын луоз. Со сяна, ёрос йыръёслэсь но макем пайдаё ужамзэс чаклало.- Нокинлы но зарни гурезьёс сӥземмы  уг луы. Но вормонъёсмес утьыны но азинтыны асьмеос дэмен кулэ, - вазиськиз Тӧро.Елена Сараматова   